אלקטריאון וירלס

**אלקטריאון וירלס בע"מ**, המוכרת בשם המקוצר **אלקטריאון**, היא חברה ציבורית ישראלית העוסקת בפיתוח תשתית כבישים חשמליים  וציוד לטעינה אלחוטית של כלי רכב חשמליים על בסיס סלילי השראה המוטמנים בכביש או בחניון.

בטווח הקצר החברה מתמקדת בטעינה בחנייה ובנסיעה איטית של רכבים חשמליים של מפעילי תחבורה ציבורית, שירותי מוניות עירוניים, ורכבי שינוע במרכזים לוגיסטיים. בטווח הארוך החברה שואפת להציע טעינה בנסיעה לכל משתמשי כלי הרכב החשמליים. אלקטריאון צופה לסיים את פיתוח המוצרים לטעינה בחנייה בשנת 2026, על פי דו"ח שפרסמה במרץ 2026.

## פעילות עסקית
### הקמה
בשנת 2013 הקימו ג'ני כהן דרפלר כיו"ר, אורן עזר כמנכ"ל וחנן רומבק כמדען ראשי את חברת אלקטריק רואד בע"מ, לפיתוח טכנולוגיה לטעינה אלחוטית של כלי רכב. חברה זו שולבה בשנת 2018 בשלד בורסאי על ידי "סוחרי השלדים" זאב ברונפלד, ירון יעקובי ומני מור, אשר שילבו חברות אנרגיה מתחדשת נוספות בבורסה בהליך דומה עם קרן ההשקעות הון הטבע (Capital Nature), כמו אוגווינד, אקסיליון, ובלייד ריינג'ר. במרץ 2018 החברה שינתה את שמה ונקראה אלקטריאון וירלס בע"מ. יו"ר ומנכ"ל החברה הבורסאית ומבעלי השליטה בה הוא אורן עזר. מטה החברה שוכן במושב בית ינאי. לחברה מספר חברות בנות לפעילות בארצות שונות.

### מימון
ההכנסות והמימון של אלקטריאון נובעים בעיקר מגיוסי הון ומענקים ממשלתיים והיא מקדמת חקיקה למענקים באמצעות חברות לובינג. החברה קיבלה שלושה מענקים של רשות החדשנות בישראל בסכום כולל של מעל 13 מיליון ש"ח, מענק של משרד האנרגיה עד לסכום של 1.5 מיליון ש"ח, מענק של ממשלת שוודיה בסכום 91 מיליון קרונה או כ-35 מיליון ש"ח בעת אישור המענק, ומענקים נוספים. באוגוסט 2021 מונה ראובן ריבלין לנשיא החברה על מנת "לקדם שיתופי פעולה של החברה עם ממשלות וחברות גלובליות וכן לחשוף את פעילותה למקבלי ההחלטות ברחבי העולם".

בארצות הברית, אלקטריאון שכרה את שירותיהן של חברות לובינג כדי לקבל תקציבים ממשלתיים, ביניהן הלוביסט , וחברת הלובינג LSN Partners. ארגוני מחקר וקידום טעינה אלחוטית בארצות הברית כמו ASPIRE (לשעבר SELECT) ו-CALSTART, שבהן חברה אלקטריאון, מקדמים בעזרת חברת הקונגרס היילי סטיבנס חקיקה למענקים ממשלתיים לטעינה אלחוטית שאותם אלקטריאון מצפה לקבל. סטיבנס הגישה הצעות חוק להקצאת 250 מיליון דולר לטעינת רכבים אלחוטית בשנים 2022, 2023, ו-2025.

### מסחר בבורסה
אלקטריאון החלה להיסחר בבורסת תל אביב בשנת 2018 לאחר מיזוג עם שלד בורסאי על פי שווי של 22 מיליון ש"ח. אנליזה במימון אלקטריאון שנכתבה על ידי פרוסט אנד סאליבן פורסמה בשנת 2019 וצפתה שהחברה תהייה רווחית בשנת 2021 עם הכנסות של 44 מיליון דולר. בין ההודעה על המיזוג עם השלד הבורסאי לבין פברואר 2019, מחיר המניה של אלקטריאון עלה ל-64 שקל, שהיווה זינוק פי 12. החברה הגיעה לשווי 3.25 מיליארד ש"ח בנובמבר 2020, ברקע צפי שהיא תשתתף במכרז לכביש חשמלי באורך מאות קילומטרים בשוודיה. באוגוסט 2023 מחיר המניה צנח ב-44% ביום אחד לאחר שממשלת שוודיה הודיעה על ביטול המכרז לכביש חשמלי קבוע. האנליזה של פרוסט אנד סאליבן קבעה למניה מחיר יעד של 25 ש"ח על פי צפי הכנסות מצטברות של כ-700 מיליון דולר עד שנת 2025, מהן כ-190 מיליון דולר בשנת 2024. בחודש מרץ 2025 המחיר של המניה נפל ב-55% בשבועיים ברקע אי-עמידה ביעדי המכירות, עם הכנסות שהסתכמו בכ-9 מיליון דולר בשנת 2024.

### הערכות עלות המוצר

לפי הערכה של מנכ"ל אלקטריאון בשנת 2019, עלות התשתית של אלקטריאון היא כ-0.5 מיליון דולר לק"מ. לפי הערכתו בשנת 2020, עבור פרויקט של 100 ק"מ כביש העלות של התשתית לשני כיוונים היא כ-200 עד 250 מיליון דולר, או כ-2 עד 2.5 מיליון דולר לקילומטר, ללא פירוט של אחוזי הכיסוי של הכביש בתשתית. לפי הערכתו משנת 2024, עבור פרויקט של 10,000 ק"מ העלות לאלקטריאון תהיה 2 עד 3 מיליון דולר לק"מ. העלות ללקוח בפרויקט של 30 ק"מ כביש, מתוכו 70% יהיה מכוסה בתשתית של אלקטריאון, היא 180 מיליון דולר, כ-8.6 מיליון דולר לק"מ כיסוי בתשתית עבור הלקוח.

על פי פירוט עלויות שנתנה אלקטריאון ב-2021, עלות 200 מטר תשתית (ללא התקנה) היא 770 אלף פאונד (כ-3.4 מיליון ש"ח בשער החליפין הממוצע ב-2021), 18 אלף פאונד לשנה עבור תפעול, 258 אלף פאונד לעבודות הכביש והרחבת רשת החשמל בעת ההתקנה, 130 אלף פאונד התקנה של מקלטים על שני רכבים, ועוד 300 אלף פאונד עבור איסוף מידע וכתיבת המחקר על הפרויקט, סה"כ כ-1.5 מיליון פאונד. ללא עלויות התפעול, המקלטים, המחקר, והתחזוקה, עלות התשתית וההתקנה בלבד היא כמיליון פאונד ל-200 מטר תשתית או 5 מיליון פאונד לק"מ תשתית.

בשנת 2024 אלקטריאון העריכה כי בפרויקט במישיגן עלות התקנת שלוש עמדות טעינה ומקלטים לשני רכבים היא כ-350 אלף דולר, או כ-120 אלף דולר לעמדת טעינה ומקלט.

### מחקרי היתכנות כלכלית

במסגרת מחקר DynaCoV של אוניברסיטת קובנטרי בשיתוף אלקטריאון, נמצא שטעינה אלחוטית יקרה פי 3 עד פי 10 מטעינה בהולכה, דורשת עבודות תשתית מרובות, ואינה בעלת היתכנות כלכלית.

אלקטריאון השתתפו במכרז של מִנהל התחבורה השוודי (Trafikverket) להקמת כביש חשמלי באורך 21 ק"מ מסגרת פרויקט הכבישים החשמליים של שוודיה. המכרז בוטל עקב הצעות מחיר גבוהות מהתקציב של הפרויקט. הדו"ח הסופי של הפרויקט מצא שהערכת החסר של העלויות בזמן הפרויקט נבעה מהסתמכות על הערכות המחיר של הספקים, והעלויות הראליות הן כפולות או יותר. הדו"ח מצא שרשת כבישים חשמליים לאומית בשוודיה לא תהיה משתלמת כלכלית אלא אם תוקם כחלק מרשת כלל-אירופאית. המִנהל המליץ לא להקים רשת כבישים חשמליים לאומית.

משרד התחבורה של מישיגן בוחן את הבטיחות, הסטנדרטיזציה הטכנולוגית, וההיתכנות הכלכלית של הטכנולוגיה של אלקטריאון בפרויקט שצפוי להסתיים ב-20 במאי 2026.

משרד התחבורה בישראל הודיע בשנת 2024 שהוא יבחן את ההיבטים הלוגיסטיים, האנרגטיים והתפעוליים של הטכנולוגיה של אלקטריאון במסגרת פיילוט של המטרונית שהיה צפוי להסתיים בשנת 2026 או 2028. נכון לחודש נובמבר 2025 הפרוייקט לא החל עקב עיכוב בהעברת תקציבים ממשרד התחבורה.

דו"ח על כבישים חשמליים שהוכן עבור משרד התחבורה של צרפת מצא שמערכת הטעינה האלחוטית של אלקטריאון חלשה ויקרה בהשוואה לטכנולוגיות האחרות של כבישים חשמליים. משרדי הממשלה של צרפת יערכו בשנים 2023 עד 2027 פיילוטים למספר טכנולוגיות כבישים חשמליים, ביניהן הטכנולוגיה של אלקטריאון, אשר תיבדק בין היתר מבחינת עלויות.

ממשלת בוואריה תבדוק את ההיתכנות הטכנולוגית, התפעולית, והכלכלית של המערכת של אלקטריאון בשנים 2025 עד 2027.

### רכישות ושיתופי פעולה
אלקטריאון הודיעה בנובמבר 2025 על כוונתה לרכוש את נכסי החברה האמריקאית InductEV, לשעבר Momentum Dynamics. בחברה הושקעו כ-170 מיליון דולר מאז היווסדה ב-2009, והיא נכנסה להליכי חדלות פרעון באוגוסט 2025. בינואר 2026 השלימה אלקטריאון את רכישת נכסי InductEV שפיתחה דרכי טעינה אלחוטית בחניה בהספקים גבוהים של עד 300 קילוואט. העסקה נעשתה בהקצאת מניות אלקטריאון לבעלי החברה בשני שלבים, בשלב הראשון בשווי כ-5 מיליון דולר, ובשלב השני יוקצו כ-5.5 מיליון דולר נוספים לאחר השקעה של בעלי InductEV באלקטריאון בכ-6 מיליון דולר. באותו חודש חתמה אלקטריאון על הסכם העברת ידע עם חברת Seamless Energy הגרמנית שמפתחת שיטות ייצור ומייצרת סלילי השראה.

## פרויקטים ניסיוניים והדגמות
### כבישים חשמליים

#### ישראל
אלקטריאון בשנת 2016 (אז נקראה "אלקטרואד") בשיתוף פעולה עם עיריית תל אביב הטמינה תשתית ברחוב פרסיץ כדי לבדוק את השפעת התשתית על הכביש לאורך זמן. בתחילת 2021 החלה החברה בפיילוט לקו אוטובוס המחבר את תחנת הרכבת תל אביב – אוניברסיטה עם אוניברסיטת תל אביב. אוטובוס חשמלי של חברת "דן" הוטען בעזרת התשתית של אלקטריאון בפיילוט קצוב לשנה, שסובסד על ידי רשות החדשנות בכ-7 מיליון ש"ח. על אף שהפרויקט תוכנן לכלול כביש חשמלי באורך 600 מטר במסלול נסיעה של 2 ק"מ לבסוף הטעינה נעשתה בחנייה במסוף בלבד. בתחילת 2022 הסתיים השימוש באוטובוס בתל אביב והוא הועבר אל מסלול הניסויים של אלקטריאון בבית ינאי.

המטרונית אישרה בשנת 2024 שיתוף פעולה עם אלקטריאון לתקופת ניסיון של 12 חודשים, שתכלול התקנת 16 פסים של 100 מטר עם תשתית הטעינה האלחוטית בנסיעה של אלקטריאון, וארבע עמדות טעינה בחניה. מקלטי הטעינה האלחוטית יותקנו על חמישה אוטובוסים, וייבדקו בפיילוט היבטים כלכליים ותפעוליים. לאחר תקופת הפעלה של 12 חודשים יוכל הפרויקט להמשיך לשנתיים נוספות. משרד התחבורה הודיע שהוא יתקצב את הפרוייקט ב-15.8 מיליון ש"ח, אולם נכון לחודש נובמבר 2025 משרד התחבורה עוד לא העביר את התקציב לצורך הפרוייקט.

#### שוודיה
בתחילת 2020 אלקטריאון החלה בפיילוט על כביש ציבורי באי השוודי גוטלנד שבים הבלטי למשך שנתיים. מטרת פרויקט הכבישים החשמליים  הייתה איסוף מידע והשוואה בין טכנולוגיות שונות של כביש חשמלי בנוגע להשפעות סביבתיות, הספק חשמלי, תפעול, תחזוקה, עלות, ועוד. הפיילוט הוארך בשנת 2022 כדי לבחון דור חדש של מקלטים לבקשת אלקטריאון. תשתית נוספת הוטמנה בסתיו 2022 באזור צפוני יותר בשוודיה כדי לבדוק למשך שנתיים את השפעתה על נזקי אקלים לפני השטח של הכביש. אלקטריאון השתתפו במכרז לכביש חשמלי קבוע שאינו ניסיוני, אבל המכרז בוטל עקב הצעות מחיר גבוהות מהתקציב של הפרויקט. בסיום הפרויקט, מִנהל התחבורה השוודי המליץ לא להקים רשת כבישים חשמליים לאומית.

#### גרמניה
אלקטריאון חתמה ב-2020 על מזכר הבנות לשיתוף פעולה בשלושה פרויקטים להדגמת כביש חשמלי בגרמניה עם חברת EnBW. בשנת 2022 הותקנו בקרלסרוהה, גרמניה שתי עמדות הטענה ו-100 מטרים של כביש חשמלי בתוך מתחם פרטי של חברת EnBW במסלול באורך 400 מטר. המסלול הוארך לקילומטר סמוך למתחם EnBW לאחר ספטמבר 2023. הפרויקט הסתיים בשנת 2025. עלות התשתית ושתי עמדות ההטענה האלחוטיות נאמדת על ידי החברה בסכום של עד 3.2 מיליון אירו.

במסגרת פרויקט ELINA בשיתוף EnWB, אלקטריאון, עיריית בלינגן ומשרד הכלכלה והאקלים של גרמניה, בשנת 2023 הותקנו 200 מטרים תשתית של אלקטריאון על מנת לטעון אוטובוס חשמלי בנסיעה. המקלטים על גבי האוטובוס קיבלו 64.3% מתוך ההספק החשמלי ששודר מהסלילים בכביש. התקנת התשתית הייתה מסובכת ויקרה, והתשתית של אלקטריאון חסמה גישה לכל התשתיות מתחתיה.

חברת שטרבג  הטמינה ב-2024 רצועה של 23 סלילים של אלקטריאון (כ-38 מטר) במתחם החברה במדינת הסן, גרמניה, על מנת להתנסות בתהליך ההתקנה של התשתית ולשפר אותו. עלות הפרויקט כמיליון אירו, מחצית סובסדה על ידי משרד הכלכלה של הסן. הפרויקט הסתיים בשנת 2025. 

ממוזער|אלקטריאון מכוונים את המקלטים על פי גובה גחון הרכב. לדוגמה במשאית עם גחון גבוה, הדומה לזו שמופיעה בתמונה, אלקטריאון מתקינים זרוע מכנית שמנמיכה את המקלט מגחון המשאית לכיוון הכביש.
אלקטריאון פרסמה ב-2022 כי היא מתכננת לפרוש תשתית לאורך קילומטר על כביש מהיר באזור צפון בוואריה בפרויקט לפיתוח סטנדרט להתקנת מערכות של העברת אנרגיה באינדוקציה  בכבישים. הפרויקט מומן על ידי משרד הכלכלה של גרמניה בסך 7.5 מיליון אירו. ב-2024 פורסם שהפרויקט ניתן לחברת פראונהופר  והסלילים לטעינה אלחוטית יסופקו על ידי חברת בת של פראונהופר, Seamless Energy, אשר מייסדיה השתתפו עם אלקטריאון בפרויקט ELINA. יחידות הניהול שמחברות את רצועות הסלילים לרשת החשמל סופקו על ידי אלקטריאון. הניסוי יימשך משנת 2025 עד שנת 2027, וייבדקו בו ההיתכנות הטכנולוגית, התפעולית, והכלכלית של מערכת הטעינה האלחוטית. הפיילוט כולל התקנת זרוע מכנית שמנמיכה את המקלט מגחון המשאית לכיוון הכביש.

#### צרפת
אלקטריאון משתתפת בפרויקט של ממשלת צרפת לבדיקת כבישים חשמליים שהחל בשנת 2023. במסגרת הפרויקט יותקנו תשתיות של טעינה אלחוטית וטעינה במסילה על הכביש המהיר A10 סמוך לפריז וייבדקו עד שנת 2027. דו"ח על כבישים חשמליים שהוכן עבור משרד התחבורה של צרפת מצא שטעינה אלחוטית היא חלשה ויקרה בהשוואה לטכנולוגיות האחרות. מסקנות ראשוניות במסגרת המחקר עבור הפיילוט פורסמו בשנת 2024. נמצא שהשיטה שאלקטריאון השתמשה בה באופן סטנדרטי להטמנת רצועות הסלילים גורמת למעוותים קריטיים בפני השטח של הכביש, והוצעו חלופות לחומרי הבנייה בהטמנה בכביש ולחומר ממנו עשויה מעטפת הסלילים. תוך כדי הפרויקט אלקטריאון שיפרה את הטכנולוגיה, והשיפורים נבחנו בפרויקט. על פי נציג חברת ונסי (VINCI), השותפה שמתקינה את התשתית של אלקטריאון בפרויקט בצרפת, עלות התקנת קילומטר של כביש חשמלי אלחוטי היא 4 עד 5 מיליון יורו לקילומטר. עלות הפרויקט היא 26 מיליון אירו. עבודות להטמנת התשתית לאורך 1.5 קילומטר של הכביש A10 החלו בדצמבר 2024. הנתיבים שתחתם הוטמנה התשתית היו סגורים לתנועה למשך 15 שבועות. באפריל 2025 נסע עליהם בפעם הראשונה אבטיפוס שקיבל אנרגיה מהתשתית שהוטמנה מתחת לכביש. דגם יחידות הניהול שהותקנו בפרויקט A10 הוא בהספק נומינלי של 360 קילו-ואט.

עיריית רואן התקינה בשנת 2024 100 מטר תשתית של אלקטריאון לצורך בדיקת השפעת התשתית על פני הכביש ובדיקת טעינת אוטובוס בנסיעה. הפרויקט התחיל במחצית השנייה של 2024 ומתוכנן להסתיים בשנת 2026 עם הגשת דו"ח על הפרויקט, שיישאר חסוי למשך 10 שנים. עלות הפרויקט מוערכת ב-547,000 אירו, אשר מתוכם העירייה הוציאה 200,000 אירו לצורך עבודות הכביש, וכל הוצאה נוספת תכוסה על ידי החברות המשתתפות בפרויקט. הכנסות אלקטריאון מהפרוייקט היו 200,000 ש"ח.

#### מדינות נוספות באירופה
ליד העיר ברשה באיטליה ב-2022 נפרשה לצורך הדגמה תשתית של אלקטריאון לאורך קילומטר במסלול ניסויים מעגלי של חברת ברבמי. ההדגמה הייתה צפויה להסתיים בשנת 2024.

תשתית באורך 80 מטר נפרשה על ידי אלקטריאון עבור פיילוט סמוך לעיר טרונדהיים במחוז טרנדלג בנורווגיה. עלות חלקה של אלקטריאון בפרויקט 2.8 מיליון ש"ח ועלות הפרויקט כולו היא 30 מיליון קרונה נורווגית (כ-10 מיליון ש"ח בעת הפעלת הפרויקט ב-2025). הפרויקט תוכנן לפעול מאוגוסט 2024 עד סוף 2025, בתחילה עם האוטובוס מהפיילוט בשוודיה שהובא לנורווגיה, ולאחר-מכן עם שני אוטובוסים חדשים. הפרויקט תוכנן לבדוק את היעילות, הבטיחות, ההספק החשמלי, העמידות בתנאי מזג האוויר, וזליגת קרינה מהתשתית. במהלך נסיעות נסיוניות לפני ההפעלה הסדירה של הפרויקט, הותקנו על אוטובוס מקלטים בהספק נומינלי של 120 קילו-ואט בתנאים אידיאלים. בנסיעה בתנאי מזג אוויר שונים, החל ממזג אוויר נאה ועד קור קיצוני, ממוצע ההספק של המקלטים היה בין 62 לבין 65 קילו-ואט. הפעלת אוטובוסים סדירים במסגרת הפרויקט החלה במאי 2025 ותסתיים בסוף 2026. אם תוצאות הפיילוט יהיו חיוביות, יישקל רכש של אוטובוסים נוספים ב-2029.

במסגרת מחקר DynaCoV של אוניברסיטת קובנטרי במימון חברת החשמל NGED ואלקטריאון תוכננה הדגמה של תשתית של אלקטריאון בשנת 2024. ההדגמה הייתה אמורה לסיים את המחקר שבוצע ב-2021 במימון חברת החשמל WPD שבו נמצא שעלות טעינה אלחוטית יקרה פי 3 עד פי 10 מטעינה בהולכה, דורשת עבודות תשתית מרובות, ואינה בעלת היתכנות כלכלית. על פי הערכת המחקר, אלקטריאון תסבסד את ההדגמה בכ-788 אלף פאונד.

#### אמריקה
ביוטה, ארצות הברית, נפרשו 50 מטרים במסלול ניסויים של שותפות ASPIRE לקידום כבישים חשמליים בארצות הברית. לצד התשתית של אלקטריאון נפרשו גם כבישים חשמליים של שותפות נוספות ב-ASPIRE, ביניהן ENRX, מגמנט, אוניברסיטת פרדו, ועמדות הטענה אלחוטיות של אוניברסיטת אוקלנד וחברת פלקון. ההדגמה צפויה להסתיים בשנת 2026. 

במסגרת תוכנית מחקר של ASPIRE בשיתוף רשות הנמלים של יוטה, בשנת 2024 תוכננו להיפרש על 1.6 ק"מ כביש כ-400 מטרים של תשתית טעינה בנסיעה של אלקטריאון במתחם של רשות הנמלים לצורך בדיקת אפשרות של טעינת משאיות של מתחם הרכבת.

בדטרויט, מישיגן, נפרש כביש חשמלי לאורך מייל על כביש ציבורי לצורך בדיקת בטיחות, כלכליות, ופיתוח סטנדרט פתוח למערכת. הפרויקט תוכנן להסתיים בשנת 2025. הגשת הדו"ח המסכם על הפרוייקט מתוכננת ל-20 במאי 2026. עלות הפרויקט לפחות 5.7 מיליון דולר במימון 3.8 מיליון דולר על ידי אלקטריאון ועוד 1.9 מיליון דולר על ידי מישיגן, כשכל עלויות נוספות יושאו על אלקטריאון. המקלט של אלקטריאון הצליח להעביר עד 19 קילו-ואט לרגע קצר, ונע סביב 16 קילו-ואט בנסיעה במהירות 14 קמ"ש. מתוך מסלול של מייל רק רבע מייל מצויד בתשתית של אלקטריאון, בדומה לפרויקטים בשוודיה, גרמניה, יוטה, ואחרים שבהם רק רבע מאורך המסלול צויד בסלילי הטענה.

בשנת 2025 אלקטריאון זכתה בפרוייקט טעינה בנסיעה נוסף בעיר מישיגן בשם POWERDRIVE. תקציב הפרוייקט 6.5 מיליון דולר, מתוכו משרד התחבורה של מישיגן שילם 150,000 דולר.

אלקטריאון הייתה עד מרץ 2023 במגעים עם מדינת פלורידה בנוגע לפיילוט של כביש חשמלי בין מחוזות פלורידה אורנג' ולֶייק לאורך מייל על כביש אגרה. במאי 2023 הוכרז כי הפרויקט יוקם על ידי ENRX (לשעבר Evolgy-IPT) עם כביש חשמלי בהספק 200 קילו-ואט עם טכנולוגיית מסילה אינדוקטיבית.

אוניברסיטת UCLA מתכננת, במסגרת פרויקט חשמול התחבורה בקמפוס, להתקין תשתית טעינה סטטית ודינמית של אלקטריאון ברחבי הקמפוס שלה על מנת להדגים את ההיתכנות של הטכנולוגיה לתחבורה ציבורית. מספר אוטובוסים יצוידו במקלטי טעינה אלחוטית. הפרויקט כולל רכש אוטובוסים, הקמת מרכז תחבורה, והתקנת התשתית של אלקטריאון. הפרויקט צפוי להתחיל לפעול בשנת 2028. עלות פרויקט החישמול כולו 35 מיליון דולר, ממנה 20 מיליון דולר מסובסדים על ידי סוכנות התחבורה של מדינת קליפורניה. עלות החלק של אלקטריאון בפרויקט מוערך ב-4.5 מיליון דולר, והוא יכלול התקנת מקלטים על חמישה אוטובוסים והתקנת משדרי הטענה לאורך המסלול של האוטובוסים. ההדגמה צפויה להסתיים בשנת 2031.

#### אסיה
אלקטריאון הודיעו בספטמבר 2023 כי יבצעו פרויקט הדגמה של שאטל לעובדים במתחם של חברת SITEC בעיר ג'ינאן בסין בשנת 2024 בעבור כ-2 מיליון ש"ח. בחצי שנה הראשונה הפרויקט ייבחן על ידי גורמי הרגולציה בסין, ולאחר מכן ישמש כאתר הדגמה עד 2028.

אלקטריאון הקימה ביוני 2024 כביש הדגמה במטה חברת דנסו (DENSO) ביפן.

### עמדות הטענה
אלקטריאון הודיעה באוקטובר 2021 על פיילוט שנחתם עם חברת "דן" בו אלקטריאון הקצתה ללא תמורה כספית 28.9 מיליון ש"ח במניות ואופציות לחברת דן, ובנוסף אלקטריאון תתקין על חשבונה תשתית ומקלטים לטעינה אלחוטית סטטית במסוף רידינג עבור 14 אוטובוסים בסוף שנת 2022. אם הפיילוט יצלח, תוכל דן להרחיב את ההסכם להסכם מסחרי עבור 186 אוטובוסים נוספים בתשלום 2,500 ש"ח בחודש עבור כל אוטובוס במשך 60 חודשים, סה"כ עד 30 מיליון ש"ח. בשנת 2023 אלקטריאון העריכה שהפיילוט יחל לפעול ברבעון הראשון של שנת 2024; נכון לסוף נובמבר 2024 אלקטריאון דיווחה כי אין שינוי בהצטיידות לפיילוט, ובחודש מרץ 2025 דיווחה כי חברת דן עוד לא רכשה אוטובוסים לטובת הפיילוט.

אלקטריאון הודיעה במאי 2022 על פיילוט טעינת אוטובוסים בחנייה של חברת אלקטרה-אפיקים במימון משרד התחבורה אשר יחל בשנת 2022. אלקטרה-אפיקים תשלם סך כולל של כ-6.5 מיליון ש"ח עבור 12 שנים של שירותי תמיכה, תפעול, ותוכנה לתשתית ההטענה האלחוטית של אלקטריאון. לצורך הפרויקט אלקטריאון הפקידה ערבות של 5 מיליון ש"ח לטובת אלקטרה-אפיקים לחמש שנים. התשתית תוכננה להיות מותקנת בשני מסופי אוטובוסים בראש העין ולשרת 30 אוטובוסים. בשנת 2024 התשתית הותקנה במסוף אחד תחת 20 חניות לאוטובוסים. הטעינה מתנהלת על ידי סדרן שמוודא שהאוטובוסים חונים באופן שסלילי הקליטה מיושרים מעל סלילי השידור. בשנת 2025 דיווחה אלקטריאון כי 16 עמדות נוספות מתוכננות עבור אלקטרה-אפיקים במסוף אבנת בפתח תקווה. על פי אלקטריאון, עמדות ההטענה בחניון אפיקים טענו 18 אוטובוסים במהלך חודש בסך של 3600 קילו-ואט-שעה, ואוטובוס צורך כ-1.2 קוט"ש לק"מ, ומכאן שבמהלך 25 ימי עבודה כל אוטובוס נטען בכ-8 קוט"ש ביום שמאפשרים כ-6.5 ק"מ נוספים של נסיעה ביום. הערכה אחרת של אלקטריאון היא שההטענה התבצעה עבור 23 אוטובוסים בסך של 100 ק"מ ביום, כ-4.3 ק"מ נוספים לאוטובוס ביום.

בשנת 2023 התקינה אלקטריאון שתי עמדות הטענה אלחוטיות בפארק התעשייה בקיסריה לטובת אוטובוס חשמלי של החברה לפיתוח קיסריה. הפרוייקט צפוי להסתיים בשנת 2028.

אלקטריאון הודיעה במאי 2024 על פיילוט להקמת שלוש עמדות טעינה והתקנת מקלטים על שני רכבים במימון "משרד ניידות העתיד והחשמול" של מישיגן בעלות של 350 אלף דולר.

אלקטריאון הודיעה בפברואר 2026 על הקמת לפחות שתי עמדות טעינה עבור חברת מוניות הקסטל והתקנת מקלטים על שלוש עד חמש מוניות. אלקטריאון תקים ותפעיל את שירותי הטעינה על חשבונה, כולל התקנת העמדות והמקלטים, עלות החשמל, שירות, תמיכה, ותחזוקה. בתמורה תקבל אלקטריאון תשלום של 2000 ש"ח או יותר בחודש עבור כל מונית לתקופת ההדגמה, לכל היותר עד שלוש שנים.

## כביש חשמלי קבוע
אלקטריאון נערכה להתמודד ב-2023 במכרז עבור 42 ק"מ תשתית הטענה בכביש באורך 21 ק"מ בין העיר הלסברג לעיר אורברו. הכביש תוכנן להיות הכביש החשמלי הקבוע הראשון בעולם.

על פי מחקר שנערך עבור מועצת מחוז אורברו, על הכביש להעביר הספק של לפחות 200 קילו-ואט למשאית על מנת שהשימוש בו ישתלם כלכלית, לפחות 250 ק"ו על מנת שיוכלו להשתמש בו רכבים של 74 טון, ולפחות 400 ק"ו על מנת לאפשר שימוש של הכביש החשמלי בעתיד בשביל נסיעות ארוכות. אלקטריאון פיתחה מקלט בהספק נומינלי של 30 קילוואט, אשר פעל בפיילוט בשוודיה ב-85% נצילות. החברה ציפתה להתקין עד שבעה מקלטים למשאית כדי להגיע להספק נומינלי של 210 קילוואט, אולם מעשית בפרויקט בשוודיה היא העבירה למשאית בנסיעה כ-81 קילוואט בממוצע.

מְנהל התחבורה השוודי (Trafikverket) הודיע על ביטול המכרז לקראת סוף אוגוסט 2023 עקב הצעות עם עלויות גבוהות לפחות פי שניים מהצפוי, שהיו גבוהות מהתקציב של הפרויקט. הפרויקט תוקצב בסכום של עד 600 מיליון קרונה שוודית, שמשקף הוצאה של עד 29 מיליון קרונה לשני נתיבים לאורך קילומטר כביש (עד 2.6 מיליון דולר לק"מ כביש בעת ביטול המכרז). אלקטריאון וחברה נוספת שהשתתפה במכרז סירבו לציין את סכום ההצעה שלהן.

הדו"ח הסופי של פרויקט הכבישים החשמליים של שוודיה  מצא שרשת כבישים חשמליים לאומית בשוודיה לא תהיה משתלמת כלכלית או סביבתית, אלא אם תוקם כחלק מרשת כלל-אירופאית. הערכת החסר של העלויות בדיווחים הקודמים נבעה מהסתמכות על הערכות המחיר של הספקים, וההערכה החדשה היא שהעלויות הן כפולות או יותר. מִנהל התחבורה השוודי המליץ לא להקים רשת כבישים חשמליים לאומית.

## טכנולוגיה
הטכנולוגיה של אלקטריאון מונה שלושה מרכיבים בסיסיים:
* משדרים – רצועות סלילי השראה המוטמנות מתחת לכביש או החניון
* יחידות ניהול – ארונות שנאים ובקרים המחברים בין רשת החשמל לרצועות הסלילים כל 100 מטרים
* מקלטים – סלילי השראה המותקנים בגחון הרכב או לעיתים על זרוע מכנית בגחון הרכב, המאפשרים קליטת אנרגיה מהמשדרים, שמועברת לסוללת הרכב או המנוע

הטכנולוגיה מאפשרת שלושה מצבי טעינה: טעינה סטטית כאשר כלי הרכב חונה בחניון, טעינה דינמית כאשר הרכב נמצא בנסיעה רגילה, וטעינה חצי-דינמית כאשר הרכב נמצא במצב נסיעה איטית מאוד.

### תשתיות
יחידות הניהול של התשתית של אלקטריאון ממירות את תדירות הזרם מרשת החשמל של 50 או 60 הרץ לתדירות המשדרים של 85 קילוהרץ, ומקיימות תקשורת עם הרכב ועם מערכת הניהול המרכזית לצורך בקרה וחיוב. עלות יחידת ניהול בשנת 2021 הייתה כ-500 אלף ש"ח והיא סיפקה עד 150 קילו-ואט אשר נחלקים בין סלילי ההטענה שאליהם היא מחוברת. מוערך כי בין רשת החשמל לתשתית מערך הסלילים אובד כ-13% מההספק ברשת תלת-פאזית של 400V או כ-8% ברשת זרם ישיר 800V. בשנת 2025 בפרויקט בכביש A10 בצרפת, דגם יחידות הניהול שהותקנו הוא בהספק נומינלי של 360 קילו-ואט.

תשתית הטעינה בנסיעה מוטמנת ברצועות מתחת לכביש. הרצועות באורך 100 מטרים והן מורכבות מ-60 משדרים המכילים 120 סלילים, כל משדר באורך 1.65 מטר ורוחב 58 ס"מ. הרצועות מחולקות לפרקים עצמאיים, וכל פרק מופעל רק כאשר עובר מעליו כלי רכב מתאים. על מנת להטמין את הרצועה בכביש נדרשת חפירה ברוחב 1.2 מטר ועומק בין 10 לבין 24 ס"מ. עלות התקנת קילומטר תשתית היא כ-8.6 מיליון דולר, אולם ניתן להסתפק בהתקנת התשתית על 70% מהכביש בלבד.

במסגרת המחקר עבור הפיילוט על כביש A10 בצרפת, נמצא בשנת 2024 שהשיטה שאלקטריאון השתמשה בה עד לאותה עת להטמנת רצועות הסלילים, עטופות בפוליאתילן ומכוסות בביטומן בעת ההטמנה, גורמת למעוותים קריטיים בפני השטח של הכביש. הומלץ על שימוש ברצועות סלילים עטופות פוליאוריתן מוקשח ומחוספס, שיכוסו בעת ההטמנה בכביש בחומר איטום פולימרי קשיח. תוך כדי הפרויקט אלקטריאון שיפרה את הטכנולוגיה. עם זאת, גם בדגמים המשופרים נמדדה היפרדות בין השכבה העליונה של הכביש לבין המשדרים.

### מקלטים
מספר המקלטים המותקנים על רכב תלוי בגודלו ובצרכיו, ממקלט יחיד במכונית פרטית ועד לשבעה מקלטים במשאית. המקלט האלחוטי של 25 קילוואט שמותקן בגחון רכב פרטי שוקל 27 קילוגרם וגודלו 95 ס"מ על 60 ס"מ. במשאית מותקנים עד שבעה מקלטים בגחון, כל אחד שוקל 40 קילוגרם וגודלו 130 על 80 ס"מ. המקלטים למשאית מותקנים על זרוע מכנית שמנמיכה אותם לכיוון הכביש. עלות התקנת מקלט נאמדת ב-3000 עד 4000 דולר נכון לשנת 2022, אולם אלקטריאון מקווים להוריד את המחיר ל-1000 עד 1500 דולר. העלות של שילוב המערכת באוטובוס מוערכת בכ-300 אלף ש"ח. ההספק שאבד בין המשדרים למקלטים באוטובוסים שהוסעו על ידי נהגי חברת אוטובוסים מסחרית עמד על כ-35%.

### טעינה בחניה
אלקטריאון הדגימו טעינה אלחוטית בעמדות הטענה בפרויקט אלקטרה-אפיקים בראש העין. המשדרים של אלקטריאון הותקנו תחת עמדות החניה של האוטובוסים בעלות של 6.5 מיליון ש"ח. הטעינה מתנהלת על ידי סדרן שמוודא שהאוטובוסים חונים באופן שסלילי הקליטה מיושרים מעל סלילי השידור. על ידי שליטה במערכת לחץ האוויר של האוטובוס, האוטובוסים מונמכים עם התחלת הטעינה על מנת לייעל את העברת האנרגיה ולמנוע התחממות של המערכת. המערכת רגישה לגובה הגחון של האוטובוס ומפסיקה לטעון אם הוא גבוה מדי. על פי אלקטריאון, עמדות ההטענה בחניון אפיקים טענו 18 אוטובוסים במהלך חודש בסך של 3600 קילו-ואט-שעה, ואוטובוס צורך כ-1.2 קוט"ש לק"מ, ומכאן שבמהלך 25 ימי עבודה כל אוטובוס נטען בכ-8 קוט"ש ביום שהם כ-6.5 ק"מ נוספים של נסיעה ביום. בפרסום אחר אלקטריאון העריכו ש-23 אוטובוסים נטענו לעוד 100 ק"מ ביום, כ-4.3 ק"מ נוספים לאוטובוס ליום.

עלות התקנת עמדת טעינה ומקלט לרכב היא כ-120 אלף דולר.

אלקטריאון צופה לסיים את פיתוח המוצרים לטעינה בחנייה בשנת 2026, על פי דו"ח שפרסמה במרץ 2026.

### טעינה בנסיעה
אלקטריאון וחברת WiPowerOne של מכון KAIST , אשר השיק בשנת 2010 טכנולוגיה לטעינה אלחוטית של רכבים חשמליים בנסיעה הנקראת OLEV , מפתחים ביחד סטנדרט לטעינה אלחוטית בנסיעה. על פי אחד ממנהלי קבוצת המחקר לטכנולוגיית כבישים חשמליים של משרד האקולוגיה הצרפתי, עדיין אין תיעוד של ההשפעות הבריאותיות של הטכנולוגיה. במהלך חורף 2024–2025 הייתה מתוכננת להיבדק הקרינה מהתשתית בפיילוט בנורווגיה. על פי הערכה של סוכנות המחקר של משרד ההגנה השוודי, כביש חשמלי באורך של כקילומטר עלול ליצור הפרעות אלקטרומגנטיות מעל רמת הרקע ברדיוס עד 300 ק"מ.

#### הספק

בהדגמה בשוודיה בנסיעה ב-20 קמ"ש, אלקטריאון התקינו שלושה מקלטים של 25 קילוואט על אוטובוס וארבעה מקלטים של 25 קילוואט על משאית. כשהמשאית נעה במהירות 20 קמ"ש המקלטים איבדו בערך 15% מההספק. כשהמשאית נעה במהירות עד 60 קמ"ש עם חמישה מקלטים של 20 קילוואט (סה"כ 100 קילוואט) הצליחה המשאית לקבל בממוצע 70 קילוואט, איבוד של בערך 30% מההספק, ובממוצע 14 קילוואט למקלט. אלקטריאון האריכו את הפיילוט בשוודיה על מנת לבדוק מקלטים של 30 קילוואט אשר על פי החברה פעלו בנצילות של 85%.

על פי אחד ממנהלי קבוצת המחקר לטכנולוגיית כבישים חשמליים של משרד האקולוגיה הצרפתי, כשהמקלטים של אלקטריאון מותקנים על משאיות הם מאבדים 20%-25% מההספק, בגלל המרחק בין גחון המשאית למשדרים בכביש. על מנת להתגבר על המרחק בין הכביש לגחון רכבים גבוהים כמו אוטובוסים מסוימים ומשאיות, אלקטריאון נכון לשנת 2024 היו בתהליכי פיתוח של זרוע מכנית שמנמיכה את המקלט מהגחון לכיוון הכביש.

אלקטריאון דיווחו כי באיטליה המקלטים עם ההספק הגבוה העבירו בממוצע 16 קילו-וואט למקלט תוך כדי נסיעה במהירות 84 קמ"ש, ומספר מקלטים שהותקנו על משאית העבירו באופן מצרפי כ-81 קילו-וואט בממוצע, במהירות עד 80 קמ"ש.

בהדגמה פומבית במישיגן ב-2023 המקלט של אלקטריאון הצליח להעביר עד 19 קילוואט לרגע קצר, ונע סביב 16 קילוואט בנסיעה במהירות 14 קמ"ש. במדידות שנערכו בתקופה של שלושה חודשים ב-2024, ממוצע הספק הטעינה היה 13.66 קילוואט. רכב הניסוי מצויד במקלט של 25 קילוואט.

במסגרת פרויקט ELINA בעיירת בלינגן, מקלטים של אלקטריאון שהותקנו על גבי אוטובוס קיבלו בממוצע 64.3% מתוך ההספק החשמלי ששודר מהסלילים שהוטמנו בכביש.

בפיילוט סמוך לעיר טרונדהיים בשנים 2024-2025 הושג בנסיעות ניסיון הספק ממוצע של 62 עד 65 קילו-ואט בעזרת מקלטים בהספק נומינלי של 120 קילו-ואט. על פי דיווח של חברת AtB אשר בוחנת את התשתית, בתנאים אידיאלים המקלטים יכולים לקבל בחניה 120 קילו-ואט ובנסיעה 75 קילו-ואט.

בפיילוט בצרפת על כביש A10 בבדיקות בתנאים אופטימלים, משאית עם מקלטים של אלקטריאון קיבלה בממוצע כ-200 קילו-ואט בנסיעה מיחידות ניהול בהספק נומינלי של 360 קילו-ואט. אלקטריאון דיווחו שהם מתקינים חמישה עד שבעה מקלטים למשאית, ובראיון עם מנהלת האסטרטגיה של אלקטריאון בתחילת אוקטובר 2025 נאמר שהספק כל מקלט הוא 70 קילו-ואט. אלקטריאון היו בתהליכי פיתוח של מקלטים בהספק 70 קילו-ואט ב-2024 ו-2025. בסוף אוקטובר 2025 אלקטריאון פרסמו שנסיעת המבחן נעשתה עם ארבעה מקלטים של 80 קילו-ואט כל אחד.

## קישורים חיצוניים

* 
* 

* 
* 

## הערות שוליים

קטגוריה:תעשיית אנרגיה בישראל
קטגוריה:חברות הנסחרות בבורסה לניירות ערך בתל אביב